เห็นร้านนี้โผล่ขึ้นมาบนวงในแล้วแปลกใจว่าแถวบ้านมีร้านแสนยอดเปิดสาขาเพิ่มเรอะ สรุปคือจริงด้วย เคยทานที่สาขาสาทรกับสาขาเจริญนคร แต่ร้านนี้เห็นเขียนเป็นซีฟู้ดดูน่าลองดีเลยจัดซะหน่อยช่วงวันหยุดจักรี

ทีแรกไม่มั่นใจว่าเจ้าของเดียวกันรึเปล่า แต่ลองเช็คแล้ว ได้ความว่าเจ้าของเดียวกัน ร้านนี้เป็นสาขาที่ 4 ที่เน้นเมนูซีฟู้ดขึ้นมา แต่ก็ยังคงมีเมนูเด่นๆ ของแสนยอดอย่าง เป็ดย่าง, ราดหน้า ให้สั่งด้วยเหมือนกัน

ร้านอยู่ในซอยพระราม 3 ซอย 12 (ซอยอยู่ใกล้ๆ สะพานลอย) มีป้ายร้านชัดเจนตลอดทางในซอย ตรงเข้าไปสุดซอยประมาณ 100 เมตรจะเจอร้านอยู่ริมน้ำ ถ้าไม่ได้ขับรถมา คิดว่าเรียกรถกอล์ฟของร้านไปรับได้นะครับ ผมเห็นรถกอล์ฟจอดอยู่

ร้านเพิ่งเปิดใหม่ไม่นานตอนนี้มีส่วนลดอยู่ จ่ายเงินสดลด 15% จ่ายบัตรเครดิตลด 10%

ตัวร้านเป็นแบบบ้านเรือนไทยหน่อย วิวริมแม่น้ำไม่ได้มีอะไรเด่น เพราะอีกฝั่งเป็นโกดังสินค้าซะส่วนใหญ่กับ Big C ไม่เหมือนแถวท่าพระจันทร์ที่ดูมีวัดอะไรให้มองหรือมีเรือวิ่งเยอะๆ ... โต๊ะมีให้นั่งทั้งด้านในห้องแอร์และด้านนอก มื้อนี้ไปกับที่บ้านเลือกนั่งด้านนอก อากาศช่วงเย็นค่อนข้างดี ลมพัดตลอด


[ อาหารที่สั่ง ]
เมนูอาหารมีหลากหลายให้สั่งดี นอกเหนือจากซีฟู้ดก็มีอาหารไทยและจีนด้วยเหมือนสาขาอื่น แล้วก็อาหารแทบทุกเมนูจะสามารถสั่งขนาดเล็ก/ใหญ่ได้นะครับ ดูเป็นร้านสำหรับครอบครัวดีเหมือนกัน ทั้งครอบครัวเล็กและใหญ่

- ปลากระพงนึ่งมะนาว (450.-) ได้ปลาว่ายน้ำเป็นๆ เนื้อหวานสดอร่อย แต่ขนาดไม่ได้ใหญ่มาก พนักงานบอกว่า 8 ขีด แต่ผมว่าไม่ถึง น่าจะประมาณ 6 ขีดมากกว่า แล้วก็ไม่ได้เสิร์ฟมาเป้นแบบหม้อไฟครับ  น้ำซุปกลมกล่อมดีแต่ว่าไม่ได้รสแซ่บจัด

- กุ้งวังทอดพริกเกลือ มี 3 ขนาด ผมสั่งขนาดกลางครึ่งกิโล 500 บาท ขนาดกำลังดีสำหรับกินซัก 6 คนขึ้นไป เครื่องพริกเกลืออร่อยใช้ได้ครับ แต่เปลือกกุ้งผมว่ามันยังแข็งไปนิด กินพร้อมเปลือกบางตัวแล้วติดๆ คอหน่อย แต่จิ้มน้ำจิ้มซีฟู้ดที่รสแซ่บก็อร่อยดีครับ

- หอยนางรมออส่วนกระทะร้อน (250.-) ได้หอยนางรมตัวใหญ่ๆ หลายตัว เสิร์ฟมาในกระทะเหล็กกลมๆ เล็กหน่อยแต่ทำให้หน้าตาอาหารดูพูนๆ ดูเยอะน่ากิน แป้งออส่วนข้นมากหน่อยได้เคี้ยวเพลินๆ นิดๆ

- กุ้งแม่น้ำอบวุ้นเส้น (500.-) เป็นกุ้งอบวุ้นเส้นที่ใช้กุ้งแม่น้ำขนาดกลางๆ ที่ชอบคือวุ้นเส้นที่เหนียวอร่อย แต่เสิร์ฟมาในหม้อแบบเหมือนซุปกิมจิของเกาหลี ดูแปลกตาที่ไม่ได้เป็นแบบหม้อดิน กินกับน้ำจิ้มซีฟู้ดอร่อยถูกใจ

- ลูกชิ้นกุ้งผัดผักโสภณ (200.-) ลูกชิ้นกุ้งลูกใหญ่ๆ แต่ไม่ได้ติดใจรสชาติอะไร

- คะน้าฮ่องกงหมู (ที่เล็ก 300.-) คะน้าอวบอ่อนกับหมูนุ่มๆ แต่ไม่ได้เป็นชิ้นหนา เพิ่งรู้ตัวตอนเขียนรีวิว่าลืมถ่ายรูปไว้ ฮ่าๆ


[ สรุป ]
มื้อนี้กินกัน 5 คน จ่ายเงินสด ค่าเสียหาย 2,571 บาท หลังลดแล้ว 15% ราคาอาหารผมว่าไม่ถูกแต่ก็ไม่แพง รสชาติโดยรวมดีครับ แต่อาจจะไม่ถูกใจคนทานรสจัด ยังไม่ถึงกับติดใจรสชาติมาก แต่ก็เป็นร้านที่เหมาะกับมากินกับครอบครัวดีครับ